wickkiey/tamil-wikipedia-chunked huggingface dataset:
# அகன்றவெளி பறவையகம்

**அகன்றவெளி பறவையகம்** (Aviary of Hong Kong) என்பது ஹொங்கொங்கில், ஹொங்கொங் பூங்காவில் கட்டப்பட்டுள்ள ஒரு அகன்ற வெளி நிலப்பரப்புக்குள் கட்டப்பட்டிருக்கும் பறவையகம் அல்லது பாரிய பறவைக்கூடு ஆகும். இந்த "அகன்றவெளி பறவையகம்" கட்டப்பட்டுள்ள நிலப்பரப்பளவு 3,000 சதுர மீட்டர்களாகும். இதன் உயரம் கீழ் பள்ளத்தாக்கில் இருந்து 30 முதல் 46.5 மீட்டர் உயரம் கொண்டதாகும். இந்த அகன்றவெளி பறவையகத்தின் உள்ளே 600 பறவைகள், 80 வகையான பூச்சி புழுக்கள் போன்ற உயிரினங்கள் உள்ளன. இந்த பறவையகத்தை ஹொங்கொங் அரசாங்கத்தின் ஒரு பிரதானப் பிரிவான ஓய்வாற்றல் மற்றும் பண்பாட்டுச் சேவைகள் திணைக்களம் பராமறித்து வருகிறது.  
பறவையத்தின் உள்ளே மக்கள் சென்று பார்வையிடுவதற்காக, பள்ளத்தாக்கின் மேலே நிலமட்டத்தில் இருந்து கிட்டத்தட்ட 15-20 மீட்டர்கள் உயரத்தில் நடந்து செல்வதற்கான சாலை அமைக்கப்பட்டுள்ளது. இந்த சாலை மரப் பலகைகளால் வடிவமைக்கப்பட்டுள்ளன. பறவையகத்தின் உள்ளே உயர்ந்த மரங்கள், செடிகள், கொடிகள் என அடர்ந்த காணகத்தைப் போன்று இயற்கை வளத்துடன் காட்சித் தருகின்றன. அத்துடன் விக்டோரியா சிகரத்தில் இருந்து ஓடும் ஒரு அருவியும் இந்த பறவையகத்தின் ஊடே ஓடுகிறது.
# அகன்றவெளி பறவையகம்

## அமைவிடம்

இந்த பறவையகத்தின் அமைவிடம் ஹொங்கொங்கில், ஹொங்கொங் தீவின், மையம் நகரத்தில், விக்டோரியா சிகரத்தின் பள்ளத்தாக்கில், ஹொங்கொங் பூங்காவின் தென்முனையில் உள்ளது.
# அகன்றவெளி பறவையகம்

## வரலாறு

இந்த அகன்றவெளி பறவையகம் பிரித்தானியரின் ஆட்சிக்காலத்தில் 1992 ஆம் ஆண்டு செப்டம்பர் மாதம் திறந்து வைக்கப்பட்டது. அப்போது அதனை ஹொங்கொங் நகர சபை பராமரித்து வந்தது. அப்போது ஹொங்கொங்கின் முன்னாள் ஆளுநராக இருந்த "எட்வட் யூட்" (Edward Youde) என்பவர் (1982 முதல் 1986) காலஞ்சென்றதன் பின்னர் அவர் நினைவாக, அவரது பெயர் இந்த அகன்றவெளி பறவையகத்திற்கு சூட்டப்பட்டது. எனவே இந்த பறவையகத்தை **எட்வட் யூட் பறவையகம்** என்றே தற்போது அழைக்கப்படுகிறது.
# அகன்றவெளி பறவையகம்

## நுழைவு

இந்த அகன்றவெளி பறவையகத்தின் நுழைவு பகுதி, பச்சை நிறத்திலான, கனம் குறைந்த சங்கிலிகள் தொங்கவிடப்பட்டிருக்கும். சங்கிலிகள் இரட்டை வரிசைகளாக உள்ளன. காரணம் பார்வையாளர்கள் நுழையும் வழியின் ஊடாக, உள்ளே இருக்கும் பறவைகள் வெளியேறி விடாமல் இருப்பதற்கான பாதுகாப்பு வசதிக்காகவே அவை தொங்கவிடப்பட்டுள்ளன. பாடசாலை மற்றும் கல்லூரி போன்றவற்றில் இருந்து வருவோருக்கான சிறப்பு வசதிகள் செய்துக்கொடுக்கப்படுகின்றன. 12 வயதுக்கு குறைந்தோர் பெற்றோர் அல்லது பாதுகாவலர் இன்றி உள்ளே அனுமதிக்கப் படுவதில்லை. நுழைவின் போது இந்த பறவையகம் தொடர்பான முழு விபரங்கள், மற்றும் உள்ளே உள்ள பறவைகள், அவற்றின் பெயர்கள், அவை தாயகம் போன்ற முழுவிபரப்பட்டியலும் வழங்கப்படுகின்றன.  
பறவையகம் காலை 9:00 முதல் மாலை 5:00 வரை ஒவ்வொரு நாளும் திறந்திருக்கும். நுழைவு இலவசமாகும்.  
அத்துடன் பார்வையாளர் கருத்துக் கணிப்பு அனைத்து பார்வையாளர்களிடம் இருந்தும் வரவேற்கப் படுகிறது. நுழைவுப் பகுதியிலேயே அதற்கான படிவம் உள்ளது. அதில் இந்த பறவையகத்தின் பணியாளர்களின் நடத்தை, பறவையகத்தின் தூய்மை, பராமறிப்பு போன்ற விடயங்கள் என பட்டியல் இடப்பட்டுள்ளன. அவை தொடர்பாகவும் அல்லது மேலதிக எமது கருத்துக்களையும் அப்படிமத்தில் நிரப்பி கொடுக்கலாம்.
# அகன்றவெளி பறவையகம்

## வெளியிணைப்புகள்

- Complete list of species within the Aviary
- விபரங்கள்
# இடது-கை வழமைச் சுழல்

**இடது-கை வழமைச் சுழல் **(**Left-arm orthodox spin**) துடுப்பாட்டத்தில் வீசப்படும் இடது-கை நேர்ச்சுழல் வீச்சு வகைகளில் ஒன்றாகும்.. இடது கை வீச்சாளர் ஒருவர் தனது விரல்களால் பந்தை சுழற்றி வீசுகளத்தின் இடப்பக்கத்தில் இருந்து வலப்பக்கமாக எகிறிச் செல்லும் வகையில் வீசுவார்.  
இடது-கை வழமைச் சுழலாளர்கள் பொதுவாக பந்தை மட்டையாளருக்கு நேராக வீசி வலது-கை மட்டையாளரை விட்டு (எதிர்-இழப்புக்குச்சியை நோக்கி) விலகிச்செல்லும்படி செய்வார். காற்றில் மிதக்கும்போது ஏற்படும் நகர்வும் திருப்பமும் வீச்சாளரின் ஆயுதங்களாகும். இந்த வகை வீச்சாளரின் முக்கிய மாறுபாடுகள்: மேற்சுழல் (திருப்பம் குறைவாகவும் மேலெழும்பும் உயரம் கூடுதலாகவோ குறைவாகவோ இருத்தல்), திரும்பாச் சுழல் (திருப்பமே இல்லாது வலதுகை மட்டையாளருக்கு வீச்சாளரின் வீசுகையின் திசையிலேயே வருதல்) மற்றும் இடது-கை வீச்சாளரின் பிறழ் எதிர்ச்சுழல் (பந்து திசைமாறிச் செல்லுதல்) .  
புகழ்பெற்ற இடது-கை வழமைச் சுழலாளர்கள் சிலர்: நியூசிலாந்து அணித்தலைவர் டேனியல் வெட்டோரி முன்னாள் இங்கிலாந்து பந்து வீச்சாளர் ஆஷ்லே கைல்ஸ் ,டெரெக் அன்டர்வுட் (இங்கிலாந்து), சர் கேரி சோபர்ஸ் மற்றும் பிசன் சிங் பேடி.
# நாச்சியார்கோயில் என். பி. இராகவப்பிள்ளை

**நாச்சியார்கோயில் என். பி. இராகவப்பிள்ளை** (1910 – 1964) என்பவர் ஒரு புகழ்பெற்ற தமிழ்நாட்டுத் தவில் கலைஞர்.
# நாச்சியார்கோயில் என். பி. இராகவப்பிள்ளை

## வாழ்க்கைக் குறிப்பு

இராகவப்பிள்ளை தஞ்சை மாவட்டம், கும்பகோணம் அருகில் உள்ள நாச்சியார்கோயிலில் பாரம்பரிய இசைவேளாளர் குடும்பத்தைச் சேர்ந்த நடன ஆசிரியர் பக்கிரியாப் பிள்ளை, கண்ணம்பாள் ஆகியோருக்கு மகனாக நவம்பர் 8, 1910ல் பிறந்தார். இவரது சகோதரர்கள் நடன ஆசிரியர் இராமச்சந்திரம் பிள்ளை மற்றும் இசைக்கலைஞர்கள் ரெங்கசாமி பிள்ளை, நடராஜப் பிள்ளை ஆகியோர். இவருக்கு காமு, அம்மணி, வஞ்சுவள்ளி என்ற சகோதரிகளும் உண்டு.  
இராகவப்பிள்ளை திருவாளப்புத்தூர் பசுபதிப் பிள்ளையிடம் இரண்டு ஆண்டுகளும், பின்பு நீடாமங்கலம் மீனாட்சி சுந்தரம் பிள்ளையிடம் குருகுல வாசமாக பதினோரு ஆண்டுகளும் தவில் பயின்றார். இவரது திறமையையும், பண்பையும் கண்ட மீனாட்சிசுந்தரம் பிள்ளை, தன் மகள் ஜெயலட்சுமியை மே 7, 1935ல் இவருக்குத் திருமணம் செய்து வைத்தார்.  
இராகவப்பிள்ளைக்கு கமலா, கோமதி, வேம்பு, பிரேமா, சித்திரா என்ற ஐந்து மகள்களும், வாசுதேவன் என்ற மகனும் பிறந்தார்கள். இவர் இரத்த அழுத்த நோயால் ஏப்ரல் 10, 1964 இயற்கை எய்தினார்.
# நாச்சியார்கோயில் என். பி. இராகவப்பிள்ளை

## கலை வாழ்க்கை

### உடன் வாசித்த நாதசுரக் கலைஞர்கள்

- கீரனூர் சகோதரர்கள்
- செம்பனார்கோவில் கோவிந்தசாமி பிள்ளை சகோதரர்கள்
- திருவீழிமிழலை சகோதரர்கள்
- டி. என். ராஜரத்தினம் பிள்ளை
- திருவெண்காடு சுப்பரமணியபிள்ளை
- பெரம்பலூர் அங்கப்பாப்பிள்ளை
- அய்யம்பேட்டை வேணுகோபால்பிள்ளை
- இஞ்சிக்குடி பிச்சைக்கண்ணு சகோதரர்கள்
- திருவாடுதுறை கக்காயி என்கிற நடராஜசுந்தரம் பிள்ளை
- குளிக்கரை பிச்சையப்பா
- குழிக்கரை காளிதாஸ் பிள்ளை
- திருச்சேறை சிவசுப்பிரமணியப்பிள்ளை
- திருமெய்ஞானம் நடராஜசுந்தரம் பிள்ளை
- நாச்சியார்கோயில் என்.கே.ராஜம், என்.கே.துரைக்கண்ணுப்பிள்ளை
- திருவாரூர் ராஜரத்தினம்பிள்ளை
- திருவிடைமருதூர் பி.எஸ். வீராசாமிபிள்ளை
- வேதாரண்யம் வேதமூர்த்திபிள்ளை
- நாமகிரிப்பேட்டை கிருஷ்ணன்
- காருக்குறிச்சி அருணாசலம்
# நாச்சியார்கோயில் என். பி. இராகவப்பிள்ளை

## கலை வாழ்க்கை

### பயிற்றுவித்த மாணவர்கள்

- வலங்கைமான் ஏ. சண்முகசுந்தரம் பிள்ளை
- யாழ்ப்பாணம் தட்சிணாமூர்த்தி பிள்ளை
- பெரும்பள்ளம் வெங்கடேசபிள்ளை
- திருவிழந்தூர் வேணுகோபாலப்பிள்ளை
- இலுப்பூர் ஆர். சி. நல்லகுமார்
- அன்னாவரவு பஸ்வய்யா
- வெல்டூரி நாராயணி
- புஸலூரி குருவய்யா
- தஞ்சாவூர் டி. ஆர். கோவிந்தராஜன்
# நாச்சியார்கோயில் என். பி. இராகவப்பிள்ளை

## கலை வாழ்க்கை

### பெற்ற பட்டங்கள்

- இலங்கை வல்வெட்டித்துறையில் அகில இந்திய தவில் சக்கரவர்த்தி
- 16-01-1943-ல் பாலநந்தீஸ்வர பூஷண
- 04-04-1949-ல் நாதலாயபிரம்மதவில் அரசு
# நாச்சியார்கோயில் என். பி. இராகவப்பிள்ளை

## கலை வாழ்க்கை

### சிறப்புகள்

1. டி. என். ராஜரத்தினம் பிள்ளை இவரது தேதி கிடைக்கவில்லை என்றால் தன் நிகழ்ச்சியை ஒத்திவைப்பார்.
1. திராவிட முன்னேற்றக் கழகம் அண்ணாத்துரைக்கு தந்த வரவேற்பு நிகழ்ச்சில் திருமெய்ஞானம் நடராஜசுந்தரம் பிள்ளை நாதசுரமும் இராகவப்பிள்ளை தவிலும் வாசித்தனர். மேடை ஏறிய அண்ணா, ”மிக அருமையான நாதசுரத் தவில் நிகழ்ச்சியை ஊர்வலத்தில் வைத்துவிட்டீர்கள், நான் கேட்டு ரசிப்பதற்கு வாய்ப்பில்லாமல் போய்விட்டதே" என்று வருத்தப்பட்டார்.
1. சிவாஜி கணேசன் திருமணத்தில் காருக்குறிச்சி பி. அருணாசலம் நாதசுரமும் இராகவப்பிள்ளை, நீடாமங்கலம் சண்முகவடிவேல், கும்பகோணம் தங்கவேல்பிள்ளை, யாழ்ப்பாணம் தட்சிணாமூர்த்தி, வலங்கைமான் சண்முகசுந்தரம் பிள்ளை ஆகியோர் நாதசுரமும் வாசித்தார்கள். தனி ஆவர்த்தனம் 2 மணி நேரம் வாசிக்கப்பட்டது. ரசிகர்கள் இராகவப்பிள்ளையை மீண்டும் வாசிக்கச்சொல் ”ஓன்ஸமோர் ஓன்ஸமோர்” என்றனர். பிள்ளை 3/4 மணிநேரம் வாசித்தார். சிவாஜி கணேசன் ரூபாய் நோட்டுகளை கூடையில் எடுத்து வந்து இராகவப்பிள்ளைக்கு கனகாபிஷேகம் செய்தார்.
1. இவரது தவில் வாசிப்பு பற்றி சுதேசமித்திரன் நாளிதழ் இவர் நாதசுரத்திற்கு லாகவமாக வாசிப்பதால் இவர் தன் பெயரை ”ஸ்ரீஇலாகவப் பிள்ளை” என்று பெயர் வைத்துக் கொள்ளலாம் என்று பாராட்டி செய்தி வெளியிட்டது.
1. ஜி. கே. மூப்பனார் வார இதழ் ஓன்றில் ”நான் சிறுபிள்ளையாக இருக்கும் போது என் தந்தையார் எங்கள் ஊர் கோவிலில் சாமி புறப்பாடு நடத்துவார்கள், அதற்கு திருவீழிமிழழை சுப்பரமணிய பிள்ளையும், நடராஜசுந்தரம் பிள்ளையும் நாதசுரம் வாசிக்க நீடாமங்கலம் மீனாட்சிசுந்தரம் பிள்ளை, நாச்சியார்கோயில் இராகவப்பிள்ளையும் தவில் வாசிப்பார்கள் நான் இவர்கள் வாசிப்பதைக் கேட்டுக்கொண்டு எல்லா வீதிகளிலும் நடந்தே வருவேன், அது முதல் எனக்கு கர்நாடக சங்கீதத்தில் ஆர்வம் ஏற்பட்டது.” என்று கூறியுள்ளார்.
# நாச்சியார்கோயில் என். பி. இராகவப்பிள்ளை

## நூற்றாண்டு விழா

இராகவப்பிள்ளையின் நூற்றாண்டு விழா நவம்பர் 11, 2011 அன்று கும்பகோணத்தில் உள்ள எஸ். ஈ. டி. மஹாலில் காலை 06.30மணிக்குத் தொடங்கி இரவு 11.00 மணி வரை நடைபெற்றது. முன்னணி தவில் மற்றும் நாதசுவரக் கலைஞர்களின் கலை நிகழ்ச்சியும் மாண்டலின் யு. ஸ்ரீநிவாஸ், நித்யஸ்ரீ மகாதேவன் ஆகியோரின் கச்சேரிகளும் நடைபெற்றன. தமிழக அமைச்சர் கோ.சி.மணி நூற்றாண்டு விழா மலரை வெளியிட ஜி. ரெங்கசாமி மூப்பனார் பெற்றுக்கொண்டார். நிகழ்ச்சிகளை நூற்றாண்டு விழாச் செயலாளர் ஆர். இளங்கோவன் நடத்தினார்.  
- Centenary celebration, *தி இந்து (ஆங்கிலம்)* நாளிதழில் வெளியான ஒரு கட்டுரை
- A thavil player without peer *தி இந்து (ஆங்கிலம்)* நாளிதழில் வெளியான இன்னொரு கட்டுரை
# டெக்டோனிக் பலகைகளின் நகர்தல்

**டெக்டோனிக் தட்டுகளின் நகர்தல்** (Shifting of Techtonic Plates) என்பது பூமியின் உள்ள பாறைமண்டலத்தின் பேரளவு அசைவை கூறும் அறிவியல் கோட்பாடு. இருபதாம் நூற்றாண்டின் முதல் பத்தாண்டுகளில் உருவான அண்டங்கள் நகர்தல் எனும் கருத்தாக்கத்தின் மேலே இக்கோட்பாடு வளர்ந்தது. பாறைமண்டலமே *டெக்டோனிக் தட்டுகளாக* உடைக்கபட்டிருகின்றன.  
பூமியை பொறுத்தவரை தற்பொழுது எட்டு பெரிய பலகைகள் மற்றும் பலசிரிய டெக்டோனிக் தட்டுகள் உள்ளன. மென்பாறைகொலத்தின் மீதே இந்த பாறைமண்டலம் அமைந்துள்ளது. இந்த டெக்டோனிக் பலகைகள் ஒன்றுடன் ஒன்று சேர்த்தல் அல்லது பிரிதல் அல்லது உரசி கொள்கின்றன. இந்த செயல்களால் பலகைகளின் எல்லைகளில் பூகம்பம், எரிமலைகள், மலைகள் உருவாக்கம் மற்றும் ஆழ் கடல் பள்ளத்தாக்குகள் உருவாகுகின்றன.
# டெக்டோனிக் பலகைகளின் நகர்தல்

## முக்கிய பலகைகள்

இதன் முக்கிய எட்டு பலகைகள் :  
- ஆப்பிரிக்கன் பலகை
- அண்டார்டிக் பலகை
- இரண்டாக பிரிக்கப்பட்டுள்ள இந்திய-ஆஸ்திரேலிய தகடு:
o இந்திய பலகை
o ஆஸ்திரேலியன் பலகை
- யுரேசியன் பலகை
- வட அமெரிக்க பலகை
- தென் அமெரிக்க பலகை
- பசிபிக் பலகை
# டெக்டோனிக் பலகைகளின் நகர்தல்

## சிறிய பலகைகள்

ஏழு முக்கிய சிறிய தகடுகள் பின்வருமாறு :  
- அரேபிய பலகை
- கரீபியன் பலகை
- ஜோன் டி பூகா பலகை
- கோகோஸ் பலகை
- நாஸ்கா பலகை
- பிலிப்பைன் கடல் பலகை
- ஸ்கோஷியா பலகை
# டெக்டோனிக் பலகைகளின் நகர்தல்

## இவற்றையும் காண்க

- தட்டுப் புவிப்பொறைக் கட்டமைப்பு
# ஹொங்கொங் பூங்கா

**ஹொங்கொங் பூங்கா** (Hong Kong Park) எனும் பூங்கா, ஹொங்கொங், ஹொங்கொங் தீவு பகுதியில், மையம் நகரத்தின் வானளாவிகளின் நடுவே இயற்கை எழிலுடன் அமைக்கப்பட்டிருக்கும் ஒரு பெரிய பூங்காவாகும். இதன் நிலப்பரப்பளவு 80,000 ஆயிரம் சதுர கிலோ மீட்டர்களாகும். இந்த பூங்கா 1991 ஆம் ஆண்டு ஹொங்கொங் பிரித்தானியரின் ஆட்சியில் இருந்தக் காலத்தில் உருவாக்கம் பெற்றது. அப்போதைய பெருமதியின் படி HK$ 398 மில்லியன் டொலர்கள் இந்த பூங்காவின் கட்டுமாணத்திற்கு செலவிடப்பட்டுள்ளன. தற்கால வசதிகளுடன் கூடிய வகையில் இப்பூங்கா கட்டுவிக்கப்பட்டுள்ளது. பூங்காவின் உள்ளேயே அருங்காட்சியங்கள், திருமணப் பதிவகம், உணவகம், தாவரவியல் பகுதி, நீர்வீழ்ச்சி, குகை, மற்றும் அகன்றவெளி பறவையகம் என பல்வேறு பகுதிகள் உள்ளன.  
இப்பூங்கா ஹொங்கொங் வாழ் மக்கள் மட்டுமன்றி, ஹொங்கொங் வரும் சுற்றுலா பயணிகளையும் ஈர்க்கும் ஒரு இடமாகவும் உள்ளது.
# 1 தெசலோனிக்கர் (நூல்)

**1 தெசலோனிக்கர்** அல்லது **தெசலோனிக்கருக்கு எழுதிய முதல் திருமுகம்** (*First Letter [Epistle] to the Thessalonians*)
என்னும் நூல் கிறித்தவ விவிலியத்தின் இரண்டாம் பகுதியாகிய புதிய ஏற்பாட்டில் பதின்மூன்றாவதாகவும், தூய பவுலின் திருமுகங்கள் வரிசையில் எட்டாவதாகவும் அமைந்துள்ளது. மூல மொழியாகிய கிரேக்கத்தில் இந்நூலின் பெயர் Epistole pros Thessalonikeis A (Επιστολή Προς Θεσσαλονικείς Α) எனவும் இலத்தீன் மொழிபெயர்ப்பில் Epistula I ad Thessalonicenses எனவும் உள்ளது . தூய பவுல் இம்மடலைக் கி.பி. 51இல் எழுதினார் .
# 1 தெசலோனிக்கர் (நூல்)

## பவுல் எழுதிய முதல் மடல்

புனித பவுல் எழுதியவற்றுள் இதுவே முதலாவது திருமுகம். அவர் இதனைக் கி.பி. 51ஆம் ஆண்டில் எழுதினார். தொடக்ககால மடலாக இருப்பதால் இதில் இறையியல் வளர்ச்சி மிகுதியாக இடம் பெறவில்லை. இருப்பினும், உயிர்பெற்றெழுதல், ஆண்டவரின் இறுதி வருகை ஆகியவை பற்றிய இதன் கருத்துக்கள் முக்கியமானவை.
# 1 தெசலோனிக்கர் (நூல்)

## எழுதப்பட்ட சூழலும் நோக்கமும்

மாசிதோனியாவிலுள்ள ஒரு துறைமுக நகரம் தெசலோனிக்கா. அங்கு யூதர்கள் மிகுதியாக வாழ்ந்து வந்தார்கள். பவுல் தம் இரண்டாம் நற்செய்திப் பயணத்தின்போது தெசலோனிக்கா வந்தார்; அங்கு எதிர்ப்பு இருந்ததால் பெரேயா வழி ஏதென்சு சென்றார். அங்கிருந்தபோது தெசலோனிக்கர் பற்றிய நினைவே அவர் நெஞ்சில் நிறைந்திருந்தது.  
தாமே அங்குச் செல்ல முடியாத நிலையில் பவுல் தமக்குப் பதில் திமொத்தேயுவை அனுப்பினார். திமொத்தேயு தெசலோனிக்கா சென்று திரும்பி வந்தபோது நல்ல செய்தி கொண்டு வந்தார். அதாவது அங்குள்ள சீடர்கள் இன்னல்களுக்கிடையே தளரா ஊக்கத்துடன் கிறிஸ்தவராகத் தொடர்ந்து நிலைத்திருக்கின்றனர் என்பதை அவர் பவுலிடம் தெரிவித்தார். அத்துடன், இறந்துபோனவர்கள் குறித்து அவர்கள் கவலை கொண்டிருக்கிறார்கள் என்பதையும் எடுத்துரைத்தார்.  
நல்ல செய்தி அறிந்து மகிழ்ந்த பவுல் தம் மகிழ்ச்சியை வெளிப்படுத்தவும் தெசலோனிக்கரின் தவறான கண்ணோட்டங்களைக் களையவும் விரும்பிக் கொரிந்திலிருந்து இத்திருமுகத்தை எழுதினார்.
# 1 தெசலோனிக்கர் (நூல்)

## மடலின் உள்ளடக்கம்

இத்திருமுகத்தில் பவுல் தெசலோனிக்க மக்களுடன் கொண்டிருந்த உறவு, அவர்கள்மேல் கொண்டிருந்த அக்கறை ஆகியவற்றை வெளிப்படுத்துகிறார்; அங்குள்ள கிறிஸ்தவர்களை ஊக்கப்படுத்துகிறார்; அவர்கள் கிறிஸ்துவிடம் கொண்டிருந்த அன்புக்காகவும் நம்பிக்கைக்காகவும் நன்றி கூறுகிறார்; அவர்களுடன் இருந்தபோது அவர் வாழ்ந்த வாழ்வை நினைவூட்டுகிறார்; கிறிஸ்துவின் வருகை குறித்த ஐயப்பாட்டிற்கு விடையளிக்கிறார்; "கிறிஸ்துவின் வருகைக்குமுன் இறந்தவர்கள், கிறிஸ்து வரும்போது நிலைவாழ்வில் பங்குபெறுவார்களா? எப்போது கிறிஸ்து வருவார்?" போன்ற கேள்விகளுக்குப் பதில் சொல்லும் நேரத்தில் கிறிஸ்துவின் வருகையை நம்பிக்கையுடன் எதிர்பார்த்து அமைதியாக உழைக்கப் பணிக்கிறார்.  
கிறிஸ்து திரும்ப வருதல் எந்த நாளில் நிகழும் எனத் தெரியாததால், அவரது வருகைக்காக எப்போதும் தயாராயிருக்குமாறு வேண்டுகிறார்.
# 1 தெசலோனிக்கர் (நூல்)

## ஒரு பகுதி

**1 தெசலோனிக்கர் 5:14-28**  
அன்பர்களே! நாங்கள் உங்களுக்குத் தரும் அறிவுரை இதுவே:  
சோம்பேறிகளுக்கு அறிவு புகட்டுங்கள்;  
மனத்தளர்ச்சியுற்றவர்களுக்கு ஊக்கமூட்டுங்கள்;  
வலுவற்றோர்க்கு உதவுங்கள்;  
எல்லாரோடும் பொறுமையாயிருங்கள்.  
எவரும் தீமைக்குப் பதில் தீமை செய்யாதவாறு பார்த்துக் கொள்ளுங்கள்.  
உங்களுள் ஒருவருக்கொருவர் மட்டுமன்றி, எல்லாருக்கும், எப்பொழுதும் நன்மை செய்யவே நாடுங்கள்.  
எப்பொழுதும், மகிழ்ச்சியாக இருங்கள்.  
இடைவிடாது இறைவனிடம் வேண்டுங்கள்.  
எல்லாச் சூழ்நிலையிலும் நன்றி கூறுங்கள்.  
உங்களுக்காகக் கிறிஸ்து இயேசு வழியாய்க் கடவுள் வெளிப்படுத்திய திருவுளம் இதுவே.  
தூய ஆவியின் செயல்பாட்டைத் தடுக்க வேண்டாம்.  
இறைவாக்குகளைப் புறக்கணிக்க வேண்டாம்.  
அனைத்தையும் சீர்தூக்கிப்பாருங்கள். நல்லதைப் பற்றிக்கொள்ளுங்கள்.  
எல்லா வகையான தீமைகளையும் விட்டு விலகுங்கள்.  
அமைதி அருளும் கடவுள்தாமே உங்களை முற்றிலும் தூய்மையாக்குவாராக.  
அவரே நம் ஆண்டவர் இயேசு கிறிஸ்து வரும்போது  
உங்களுடைய உள்ளம், ஆன்மா, உடல் அனைத்தையும் குற்றமின்றி முழுமையாகக் காப்பாராக!  
உங்களை அழைக்கும் அவர் நம்பிக்கைக்குரியவர். அவர் இதைச் செய்வார்.  
சகோதர சகோதரிகளே! எங்களுக்காகவும் இறைவனிடம் வேண்டுங்கள்.  
தூய முத்தம் கொடுத்துச் சகோதரர் சகோதரிகள் எல்லாரையும் வாழ்த்துங்கள்.  
அவர்கள் எல்லாருக்கும் இத்திருமுகத்தை வாசித்துக்காட்ட வேண்டுமென்று  
ஆண்டவர் பெயரால் ஆணையிடுகிறேன்.  
நம் ஆண்டவர் இயேசு கிறிஸ்துவின் அருள் உங்களோடு இருப்பதாக!
# 1 தெசலோனிக்கர் (நூல்)

## உட்பிரிவுகள்

</div>  
| பொருளடக்கம் - பகுதிப் பிரிவு | அதிகாரம் - வசனம் பிரிவு | 1995 திருவிவிலியப் பதிப்பில் பக்க வரிசை |  |
| --- | --- | --- | --- |
| 1. முன்னுரை
(வாழ்த்தும், தெசலோனிக்கரின்
நம்பிக்கையும் முன்மாதிரியும்) | 1:1-10 | 382 |  |
| 2. தெசலோனிக்காவில் பவுல் ஆற்றிய பணி | 2:1-16 | 382 - 383 |  |
| 3. திருமுகம் எழுதப்பட்ட சூழ்நிலை | 2:17 - 3:13 | 383 - 384 |  |
| 4. கடவுளுக்கு உகந்த வாழ்க்கை | 4:1-12 | 384 - 385 |  |
| 5. ஆண்டவரின் வருகை | 4:13 - 5:11 | 385 - 386 |  |
| 6. பொது அறிவுரைகள் | 5:12-22 | 386 |  |
| 7. முடிவுரை | 5:23-28 | 386 | } |
# மாத்ருபூமி (இதழ்)

**மாத்ருபூமி** மலையாள மொழியின் இரண்டாவது பெரிய நாளிதழ். கே. பி. கேசவ மேனன் என்ற சுதந்திரப் போராட்ட வீரரால் ஆரம்பிக்கப்பட்டது. தேசிய நோக்கு கொண்டது. 2010ல் எடுக்கப்பட்ட கணக்குகளின்படி கிட்டத்தட்ட பத்து லட்சம் பிரதிகள் விற்கும் நாளிதழ் இது
# மாத்ருபூமி (இதழ்)

## வரலாறு

வடகேரளத்தில் கோழிக்கோடு நகரில் இருந்து மாத்ருபூமி வெளிவருகிறது. 1923ல் கேசவ மேனன் இதை ஆரம்பித்தார். கேசவ மேனனும் டி. கே. மாதவனும் தலைமை எடுத்து நடத்திய வைக்கம் கோயில் நுழைவு சத்தியாக்கிரகத்திற்காக இநத நாளிதழ் ஆரம்பிக்கப்பட்டது. இதே நோக்குடன் ஆரம்பிக்கப்பட்டதே ”கேரளகௌமுதி” நாளிதழும். வைக்கம் சத்யாக்கிரகம் கேரளத்தில் காங்கிரஸை பெரும் சக்தியாக நிறுவியது. அதை பயன்படுத்திக்கொண்டு மாத்ருபூமியும் புகழ்பெற்று வேரூன்றியது.  
கேசவமேனன், கெ. கேளப்பன், சி. எச். குஞ்ஞப்பா, பி. நாராயணன் நாயர், கெ. ஏ. நாராயணன் நாயர், ஏ. பி. உதயபானு போன்ற சுதந்திரப்போராட்ட வீரர்கள் மாத்ருபூமிக்கு ஆசிரியர்களாக இருந்துள்ளார்கள். 1932ல் மாத்ருபூமி வாரஇதழ் ஒன்றை வெளியிட ஆரம்பித்தது. மலையாளத்தின் முக்கியமான இலக்கியவார இதழாக இது உள்ளது. 1940ல் விஸ்வரூபம் என்ற கேலி இதழை வெளியிட்டது. இதன் ஆசிரியராக இருந்த சஞ்சயன் கேரளத்தின் முக்கியமான கேலி எழுத்தாளர். மாத்ருபூமியின் ஆசிரியர்களாக இருந்தவர்களில் புகழ்பெற்ற கவிஞரான என். வி. கிருஷ்ண வாரியரும் நாவலாசிரியரான எம். டி. வாசுதேவன் நாயரும் குறிப்பிடத்தக்கவர்கள்.
# மாத்ருபூமி (இதழ்)

## நிர்வாகம்

மாத்ருபூமி நிறுவனத்தின் மொத்த பங்குகளும் 350 பேரிடம் இருக்கின்றன. பங்குகளுக்காக நடந்த வணிகம் நீதிமன்ற வழக்குகளாக மாறியது. இன்று மூன்று தரப்புகளாக மாத்ருபூமியின் பங்குகள் உள்ளன. கேசவமேனனின் நாலப்பாட்டு குடும்பத்திற்கு முக்கியமான பங்குகள் உள்ளன. கேரளத்தில் புகழ்பெற்ற தனியார் வாகன நிறுவனமான கேரள டிரான்ஸ்போர்ட் கார்பரேஷனின் உரிமையாளரான சந்திரன் என்பவர் கணிசமான பங்குகளை வாங்கினார். கர்நடகத்தைச் சேர்ந்த சமணரான எம். பி. வீரேந்திர குமார் பங்குகளில் ஒரு பகுதியை வைத்துள்ளார். இந்த மூன்று தரப்புகளில் இரண்டு இணைந்து செயல்படும்போது மாத்ருபூமி நிர்வாகம் அவர்கள் கைக்குச் செல்கிறது.  
நாலப்பாட்டு குடும்பத்தைச் சேர்ந்தவரும் மலையாள எழுத்தாளர் கமலா தாஸின் மகனுமான எம். டி. நாலப்பாடு தன் பங்குகளை டைம்ஸ் ஆஃப் இந்தியா நிறுவனத்திற்கு விற்றுவிட்டார். இது அந்த நாளிதழுக்கு மாத்ருபூமியில் ஒரு முக்கியமான இடம் வந்தது. அதற்கு எதிராக வீரேந்திரகுமார் நீதிமன்றம் சென்றார். வழக்கு இன்னமும் நீடிக்கிறது. இன்று மாத்ருபூமி நாளிதழில் எம். பி. வீரேந்திரகுமார் நிர்வாகபொறுப்பில் இருக்கிறார். இவர் ஜனதா தளத்தைச் சேர்ந்த அரசியல்வாதி மற்றும் முன்னாள் அமைச்சர். இவரது மகன் எம். வ். ஷ்ரேயஸ் குமார், சந்திரனின் மகனாகிய பி. வி. கங்காதரன், அவரது மகன் பி. வி .நிதீஷ் ஆகியோர் நிர்வாகக்குழுவில் உள்ளனர்
# மாத்ருபூமி (இதழ்)

## பதிப்புகள்

மாத்ருபூமிக்கு கோழிக்கோடு, திருவனந்தபுரம், கொல்லம், கோட்டயம், கொச்சி, கண்ணூர், பாலக்காடு, மலப்புறம், ஆலப்புழா ஆகிய கேரள நகரங்களில் பதிப்புகள் உள்ளன. பிற மாநிலங்களில் சென்னை, பெங்களூர், மும்பை, டெல்லி பதிப்புகளும் உள்ளன. 94,44,000 பிரதிகள் விற்கின்றன
# மாத்ருபூமி (இதழ்)

## மாத்ருபூமி குழும இதழ்கள்

- பாலபூமி [சிறுவர் இதழ்]
- கிருகலட்சுமி [பெண்கள் இதழ்]
- தொழில்வார்த்தா [வேலைவாய்ப்பு]
- ஆரோக்கியமாசிகா [ஆரோக்கியம்]
- மாத்ருபூமி வார இதழ் [இலக்கியம்]
- மாத்ருபூமி ஸ்போர்ட்ஸ் [விளையாட்டு]
- மாத்ருபூமி இணைய இதழ்
- மாத்ருபூமி யாத்ரா [சுற்றுலா]
- மாத்ருபூமி மின்னாமினி [சிறுகுழந்தைகளுக்காக]
- மாத்ருபூமி கார்ட்டூன்
# வைக்கம் போராட்டம்

**வைக்கம் போராட்டம்** அல்லது **வைக்கம் சத்தியாக்கிரகம்** என்பது 1924 - 1932 ஆம் ஆண்டுகளிலான காலகட்டத்தில் பிரித்தானிய இந்தியாவின் திருவாங்கூர் சமஸ்தானத்தில் உள்ள வைக்கம் என்ற ஊரில் தீண்டாமைக்கு எதிராக நடைபெற்ற போராட்டம். வைக்கம் ஊரில் இருந்த மகாதேவர் கோயிலைச் சுற்றியிருந்த தெருக்களை அவர்ண சாதியினர் பயன்படுத்தக்கூடாது என்ற தடையை நீக்க இப்போராட்டம் நடத்தப்பட்டது.
# வைக்கம் போராட்டம்

## வைக்கம் போராட்டத்தில் பங்கு பெற்ற தலைவர்கள்

ஸ்ரீ நாராயணகுருவின் ஸ்ரீ நாராயணகுரு தர்ம பரிபாலன சபையின் அமைப்புச் செயலாளரும், காங்கிரசு பேரியக்கத்தின் கேரள மாநிலத் தலைவர்களில் ஒருவருமான டி. கே. மாதவன் தலைமையில் நடைபெற்ற வைக்கம் போராட்டத்தில் பெருந்தலைவர்கள் பலர் பங்கு பெற்றுள்ளனர். அவர்களில் கீழ்காணும் சிலர் முக்கியமானவர்கள்.  
- மகாத்மா காந்தி
- ஈ. வெ. இராமசாமி
- இராஜகோபாலாச்சாரி
- வினோபா பாவே
# 2 தெசலோனிக்கர் (நூல்)

**2 தெசலோனிக்கர்** அல்லது **தெசலோனிக்கருக்கு எழுதிய இரண்டாம் திருமுகம்** (*Second Letter [Epistle] to the Thessalonians*)என்னும் நூல் கிறித்தவ விவிலியத்தின் இரண்டாம் பகுதியாகிய புதிய ஏற்பாட்டில் பதினான்காவதாகவும், தூய பவுலின் திருமுகங்கள் வரிசையில் ஒன்பதாகவும் அமைந்துள்ளது. மூல மொழியாகிய கிரேக்கத்தில் இந்நூலின் பெயர் Epistole pros Thessalonikeis B (Επιστολή Προς Θεσσαλονικείς B) எனவும் இலத்தீன் மொழிபெயர்ப்பில் Epistula II ad Thessalonicenses எனவும் உள்ளது.
# 2 தெசலோனிக்கர் (நூல்)

## ஆசிரியர்

2 தெசலோனிக்கர் என்னும் திருமுகத்தைப் புனித பவுல் எழுதினாரா, வேறொருவர் எழுதினாரா என்பது பற்றிக் கருத்து வேறுபாடு உள்ளது. பவுல் இதனை எழுதவில்லை என்பதற்குச் சான்றுகள் உள்ளது போலவே, அவரே எழுதினார் என்பதற்கும் சான்றுகள் உள்ளன . எனினும் அகச் சான்றுகளை வைத்துப் பார்க்கும்போது, பவுல் இதனை நேரடியாக எழுதியிருக்க முடியாது என்று சொல்லத் தோன்றுகிறது. பவுலின் உள்ளக் கிடக்கையை அறிந்து கொண்டு, அவருடைய உணர்வுகளைப் புரிந்துகொண்டு, அவர் கருத்துகளில் ஊன்றி நின்று, திருமுகம் எழுதப்பட்ட காலகட்டத்தில் இரண்டாம் வருகைபற்றிப் பவுல் என்ன கூறியிருப்பார் என்பதை அவருடைய சீடர் ஒருவர் பவுல் பெயரல் திருமுகமாக எழுதியுள்ளார் எனக் கருத இடமிருக்கிறது. இவ்வாறு எழுதுவது அந்தக் காலத்தில் முறையாகக் கருதப்பட்டது.
# 2 தெசலோனிக்கர் (நூல்)

## எழுதப்பட்ட சூழலும் நோக்கமும்

தெசலோனிக்கருக்கு எழுதிய முதலாம் திருமுகம் பல ஐயப்பாடுகளை உருவாக்கிற்று. அவை குறிப்பாக இயேசு கிறிஸ்து மீண்டும் வருதலைப் பற்றியனவாக இருந்தன. முதல் திருமுகத்தில் ஆறுமுறை கிறிஸ்துவின் வருகை பற்றிப் பேசப்பட்டிருந்தது. அது விரைவில் நிகழும் என அத்திருமுகத்தில் சொல்லப்பட்டிருந்தது. இந்தப் பின்னணியில் இறுதி வருகை ஏற்கனவே நிகழ்ந்துவிட்டதென்று சிலர் நினைத்தனர்; வேறு சிலர் அது நெருங்கி வந்துவிட்டது எனக் கருதிச் சோம்பித் திரிந்தனர். இக்கருத்துக்களை மாற்றிட இரண்டாம் திருமுகம் தெசலோனிக்கருக்கு எழுதப்பட்டது.  
இது எழுதப்பட்ட காலத்தைக் குறிப்பிட்டுச் சொல்வது கடினம். கி.பி. 52ஆம் ஆண்டுக்கும் 100ஆம் ஆண்டுக்கும் இடைப்பட்ட காலத்தில் இது எழுதப்பட்டிருக்க வேண்டும்.
# 2 தெசலோனிக்கர் (நூல்)

## உள்ளடக்கம்

இறுதி வருகை ஏற்கனவே நிகழ்ந்து விட்டதென்ற அவர்கள் எண்ணத்தை மாற்ற, ஆண்டவரின் இறுதி வருகை நிகழுமுன் கிளர்ச்சி ஏற்படும் என்றும், நெறிகெட்ட மனிதன் தோன்றுவான் என்றும், அவன் கிறிஸ்துவுக்கு எதிராய் இருப்பான் என்றும் திருமுக ஆசிரியர் கூறுகிறார்.  
இவ்வருகையை முன்னிட்டுத் தெசலோனிக்காவில் பலர் வேலை செய்யாமல் சோம்பித் திரிந்தனர்; அவர்கள் நிலையாய் இருந்து, தாங்கள் கற்றுக்கொண்ட உண்மைகளின்படி வாழப் பணிக்கிறார் ஆசிரியர்; வேலை செய்யாது சோம்பித்திரிவோர் உழைத்து உண்ணுமாறு கட்டளை இடுகின்றார்.
# 2 தெசலோனிக்கர் (நூல்)

## ஒரு பகுதி

**1 தெசலோனிக்கர் 5:14-28**  
அன்பர்களே! எங்களிடமிருந்து நீங்கள் பெற்றுக்கொண்ட முறைமையின்படி ஒழுகாமல்  
சோம்பித்திரியும் எல்லா சகோதரர் சகோதரிகளிடமிருந்தும் விலகி நில்லுங்கள் என,  
ஆண்டவர் இயேசு கிறிஸ்துவின் பெயரால் நாங்கள் உங்களுக்குக் கட்டளையிடுகிறோம்.  
எங்களைப்போல் ஒழுகுவது எப்படி என்பது உங்களுக்கே தெரியும்.  
ஏனெனில், உங்களிடையே இருந்தபோது நாங்கள் சோம்பித்திரியவில்லை.  
எவரிடமும் இலவசமாக நாங்கள் உணவருந்தவில்லை.  
மாறாக, உங்களுள் எவருக்கும் சுமையாய் இராதபடி, இராப்பகலாய்ப் பாடுபட்டு உழைத்தோம்.  
எங்களுக்கு வேண்டியதைப் பெற உரிமை இல்லை என்பதால் அல்ல,  
மாறாக, நீங்களும் எங்களைப் போல நடப்பதற்காக உங்களுக்கு முன்மாதிரி காட்டவே இவ்வாறு செய்தோம்.  
'உழைக்க மனமில்லாத எவரும் உண்ணலாகாது' என்று நாங்கள் உங்களிடையே இருந்தபோதே உங்களுக்குக் கட்டளை கொடுத்திருந்தோம்.  
உங்களுள் சிலர் எந்த வேலையும் செய்யாமல் சோம்பேறிகளாகச் சுற்றித்திரிந்து,  
பிறர் வேலையில் தலையிடுவதாகக் கேள்விப்படுகிறோம்.  
இத்தகையோர் ஒழுங்காகத் தங்கள் வேலையைச் செய்து,  
தாங்கள் உண்ணும் உணவுக்காக உழைக்க வேண்டும் என  
ஆண்டவர் இயேசு கிறிஸ்துவின் பெயரால் கட்டளையிட்டு அறிவுறுத்துகிறோம்.  
சகோதர சகோதரிகளே! நன்மை செய்வதில் நீங்கள் மனந்தளர வேண்டாம்.  
இத்திருமுகத்தில் நாங்கள் எழுதியவற்றிற்குக் கீழ்ப்படியாதோரைக் குறித்துவைத்துக்கொண்டு,  
அவர்களோடு பழகாதிருங்கள். அப்பொழுதாவது அவர்களுக்கு வெட்கம் வரும்.  
ஆனாலும், அவர்களைப் பகைவர்களாகக் கருதாது,  
சகோதரர் சகோதரிகளாக எண்ணி, அவர்களுக்கு அறிவுறுத்துங்கள்.  
அமைதியை அருளும் ஆண்டவர்தாமே எப்பொழுதும் எல்லா வகையிலும் உங்களுக்கு அமைதி அளிப்பாராக!  
ஆண்டவர் உங்கள் அனைவரோடும் இருப்பாராக!  
இவ்வாழ்த்தைப் பவுலாகிய நான் என் கைப்பட எழுதுகிறேன்.  
நான் எழுதும் திருமுகம் ஒவ்வொன்றுக்கும் இதுவே அடையாளம்.  
இதுவே நான் எழுதும் முறை.  
நம் ஆண்டவர் இயேசுகிறிஸ்துவின் அருள் உங்கள் அனைவரோடும் இருப்பதாக!
# 2 தெசலோனிக்கர் (நூல்)

## உட்பிரிவுகள்

</div>  
| பொருளடக்கம் - பகுதிப் பிரிவு | அதிகாரம் - வசனம் பிரிவு | 1995 திருவிவிலியப் பதிப்பில் பக்க வரிசை |  |
| --- | --- | --- | --- |
| 1. முன்னுரை (வாழ்த்து) | 1:1-2 | 388 |  |
| 2. புகழாரம் | 1:3-12 | 388 |  |
| 3. கிறிஸ்துவின் வருகை குறித்து அறிவுரை | 2:1-17 | 388 - 389 |  |
| 4. கிறிஸ்தவ வாழ்வுக்குப் பரிந்துரை | 3:1-15 | 389 - 390 |  |
| 5. முடிவுரை (இறுதி வாழ்த்து) | 3:16-18 | 390 | } |
# 5

கிபி ஆண்டு **5** (**V**) என்பது ஜூலியன் நாட்காட்டியில் வியாழக்கிழமையில் ஆரம்பமான சாதாரண ஆண்டு ஆகும். அக்காலத்தில் இவ்வாண்டு "மெசாலா மற்றும் சின்னா ஆகியோரின் ஆட்சி ஆண்டு" (*Year of the Consulship of Messalla and Cinna*) எனவும், "ஆண்டு 758" (பண்டைய உரோமன் அப் ஊர்பி கொண்டிட்டா நாட்காட்டியில்) எனவும் அழைக்கப்பட்டது. நடுக் காலப்பகுதி முதல் ஐரோப்பாவில் அனோ டொமினி ஆண்டுகள் அறிமுகப்படுத்தப்பட்ட பின்னரே இவ்வாண்டுக்கு 5 என அழைக்கும் முறை நடைமுறைக்கு வந்தது. கிறித்தவ பொது ஆண்டு முறையில் இது ஐந்தாம் ஆண்டாகும். இதற்கு முந்தைய ஆண்டு கிபி 4 ஆகும்.
# 5

## நிகழ்வுகள்

<onlyinclude>
# 5

## நிகழ்வுகள்

### இடம் வாரியாக

#### ரோமப் பேரரசு

- குனொபெலினசை பிரித்தானியாவின் அரசனாக ரோமப் பேரரசு அங்கீகரித்தது.
- கிம்பிரி, சாரிடெசு ஆகிய செருமனியப் பழங்குடிகள் தங்கள் தூதர்களை ரோமுக்கு அனுப்பியது.
- ரோம ஆட்சியாளர்களாக சின்னா மாக்னசு, லூசியசு மெசாலா வெலெசசு ஆகியோர் அறிவிக்கப்பட்டனர்.
- ரோமப் பேரரசன் டிபேரியசு செருமானிய உட்பகுதியை (இன்றைய லக்சம்பர்க், தெற்கு நெதர்லாந்து, பெல்ஜியத்தின் ஒரு பகுதி) கைப்பற்றினான்.
# 5

## நிகழ்வுகள்

### கல்வெட்டுகள்

- திருநாதர் குன்றுக் கல்வெட்டு - தமிழ் எழுத்துக்களால் ஆன கல்வெட்டு
</onlyinclude>
# 5

## பிறப்புகள்

- பவுல் (திருத்தூதர்) (இ. 67)
# அப் ஊர்பி கொண்டிட்டா

***அப் ஊர்பி கொண்டிட்டா*** (*ab urbe condita*, AUC) என்பது இலத்தீன் மொழியில் "ரோம் நகரம் நிறுவப்பட்டதில் இருந்து" எனப்படும். மரபுவழியாக இது கிமு 753 ஆம் ஆண்டாகக் கொள்ளப்படுகிறது. சில ரோமன் ஆண்டுகளைக் குறிக்க பண்டைய ரோமன் வரலாற்றாளர்கள் அ.ஊ.கொ (AUC) என்ற இந்த ஆண்டு முறையைப் பயன்படுத்தினார்கள். உண்மையில், பண்டைய ரோமன்களை விட இன்றைய வரலாற்றாசிரியர்கள் இந்த ஆண்டு முறையை மிக அதிகமாக தமது ஆக்கங்களில் பயன்படுத்தி வருகின்றனர். ரோமர் காலத்தில் பொதுவாகத் தமது ஆண்டுகளை அந்தந்த ஆண்டில் இருந்த இரண்டு ஆட்சியாளர்களின் (consul) பெயரால் அழைத்தனர். பேரரசர் ஒருவர் ஆட்சியேறிய ஆண்டும் (*regnal year*) சில வேளைகளில் பயன்படுத்தப்பட்டது. இம்முறை குறிப்பாக பைசண்டைன் பேரரசு காலத்தில் கிபி 537 இற்குப் பின்னர் யுஸ்டீனியன் பேரரசனின் நடைமுறையில் இருந்தது.
# அப் ஊர்பி கொண்டிட்டா

## அனோ டொமினி ஆண்டுகளுடன் ஒப்பீடு

ரோம் நகரில் டையனைசியஸ் எக்சிகசு என்ற துறவி கிபி 525 ஆம் ஆண்டில் அனோ டொமினி முறை காலக்கணக்கீட்டை அறிமுகப்படுத்தினார். உயிர்த்த ஞாயிறு (ஈஸ்டர்) பற்றிய அவரது ஆய்வை அடிப்படையாக வைத்து அவர் இந்த முறையைக் கணக்கிட்டார். அவரது ஈஸ்டர் அட்டவணையில் கிபி 532 ஆம் ஆண்டை ரோமப் பேரரசன் டயோகிளேத்தியன் முடி சூடிய ஆண்டான 248 உடன் தொடர்பு படுத்தினார். டயோகிளேத்தியன் முடி சூடிய 284, நவம்பர் 20 ஆம் நாளுடன் ஆரம்பிக்காமல், பதிலாக இயேசு கிறிஸ்து பிறந்த ஆண்டாக எண்ணப்படும் ஆண்டுடன் தனது அட்டவணையைத் தொடங்கினார். இயேசு கிறிஸ்துவின் பிறந்த ஆண்டு கிபி 1 எனவோ அல்லது கிமு 1 எனவோ அவர் கருதியிருக்கக்கூடும் என நம்பப்படுகிறது (அனோ டொமினி ஆண்டுக்கணக்கில் சுழியம் ஆண்டு இல்லை). கிபி 1 ஆம் ஆண்டு ரோம ஆண்டு "DCCLIV அப் ஊர்பி கொண்டிட்டா" எனப் பின்னர் வரலாற்றாய்வாளர்களால் கணக்கிடப்பட்டது.  
:...1 அப் ஊர்பி கொண்டிட்டா = கிமு 753
:2 அப் ஊர்பி கொண்டிட்டா = கிமு 752
:3 அப் ஊர்பி கொண்டிட்டா = கிமு 751 ...  
:750 அப் ஊர்பி கொண்டிட்டா = கிமு 4
:751 அப் ஊர்பி கொண்டிட்டா = கிமு 3
:752 அப் ஊர்பி கொண்டிட்டா = கிமு 2
:753 அப் ஊர்பி கொண்டிட்டா = கிமு 1
:754 அப் ஊர்பி கொண்டிட்டா = அனோ டொமினி (கிபி) 1
:755 அப் ஊர்பி கொண்டிட்டா = கிபி 2 ...  
:759 அப் ஊர்பி கொண்டிட்டா = கிபி 6  
:2753 அப் ஊர்பி கொண்டிட்டா = கிபி 2000  
:2764 அப் ஊர்பி கொண்டிட்டா = கிபி 2011
# 1 திமொத்தேயு (நூல்)

**1 திமொத்தேயு** அல்லது **திமொத்தேயுவுக்கு எழுதிய முதல் திருமுகம்** (*First Letter [Epistle] to Timothy*)என்னும் நூல் கிறித்தவ விவிலியத்தின் இரண்டாம் பகுதியாகிய புதிய ஏற்பாட்டில் பதினைந்தாவதாகவும், தூய பவுலின் திருமுகங்கள் வரிசையில் பத்தாவதாகவும் அமைந்துள்ளது. மூல மொழியாகிய கிரேக்கத்தில் இந்நூலின் பெயர் Epistole pros Timotheon A (Επιστολή Προς Τιμόθεον Α) எனவும் இலத்தீன் மொழிபெயர்ப்பில் Epistula I ad Timotheum எனவும் உள்ளது .
# 1 திமொத்தேயு (நூல்)

## ஆசிரியர்

திமொத்தேயுவுக்கு எழுதப்பட்ட இரண்டு திருமுகங்களும், தீத்துவுக்கு எழுதப்பட்ட திருமுகமும் **ஆயர் பணித் திருமுகங்கள்** என வழங்கப்பெறுகின்றன. ஆயர்களான திமொத்தேயுவுக்கும் தீத்துவுக்கும் ஆயர் பணி பற்றி எழுதப்பட்டுள்ளதால் இவை இவ்வாறு பெயர் பெறுகின்றன.  
இவற்றைப் பவுலே நேரடியாக எழுதினாரா என்பது பற்றி ஐயப்பாடு உள்ளது. இத்திருமுகங்களில் காணப்படும் சொற்கள், மொழி நடை, திருச்சபை அமைப்புமுறை ஆகியவற்றின் அடிப்படையில் பார்க்கும்போது, இவற்றைப் பவுலே எழுதியிருப்பார் எனக் கூறுவது கடினமாய் இருக்கிறது. பவுலின் சிந்தனையில் வளர்ந்த அவருடைய சீடர்கள் திருமுகம் எழுதப்பட்ட காலகட்டத்தில் அவர் என்ன கூறியிருப்பார் என்பதை உணர்ந்து, அவர் பெயரால் இத்திருமுகங்களை எழுதியிருப்பார்கள் எனக் கருத இடமிருக்கிறது. இவ்வாறு எழுதுவது அக்காலத்தில் முறையானதாகக் கருதப்பட்டது. முதல் நூற்றாண்டின் இறுதியிலோ இரண்டாம் நூற்றாண்டின் தொடக்கத்திலோ இவை எழுதப்பட்டிருக்கலாம்.
# 1 திமொத்தேயு (நூல்)

## எழுதப்பட்ட சூழலும் நோக்கமும்

பவுலுடைய உடன் உழைப்பாளர் திமொத்தேயு லிஸ்திராவைச் சேர்ந்தவர். தந்தை கிரேக்க மொழி பேசும் பிற இனத்தார், தாய் யூதக் கிறிஸ்தவர் (திப 16:1). பவுலின் மூலம் கிறிஸ்தவராகி, இரண்டாம் மூன்றாம் நற்செய்திப் பயணங்களில் உடன் பணியாளராய்த் திமொத்தேயு செயல்பட்டார் (திப 16:3; 19:22). முக்கிய பணிகளுக்குப் பல வேளைகளில் பவுல் அவரைத்தான் அனுப்பினார் (திப 19:2; 1 கொரி 4:17; 1 தெச 3:2). 1 திமொ 1:3இன்படி, திமொத்தேயு எபேசிய திருச்சபையின் கண்காணிப்பாளராய் (ஆயராய்) இருந்தார் எனத் தெரிகிறது.  
பவுல் எபேசு சபையைக் கண்காணிக்குமாறு திமொத்தேயுவை ஏற்படுத்திய பின் (1 திமொ 1:3) மாசிதோனியா சென்றார். மீண்டும் தாம் எபேசுக்கு வரப்போவதில்லை என உணர்ந்த அவர், தாம் ஆயராக நியமித்த திமொத்தேயுவுக்கு அவர்தம் கடமைகளை நினைவுறுத்துவதற்காக இத்திருமுகத்தை எழுதியதாகப் பலர் கருதுகின்றனர்.
# 1 திமொத்தேயு (நூல்)

## உள்ளடக்கம்

தவறான போதனைகளை எதிர்க்குமாறு இத்திருமுக ஆசிரியர் கூறுகிறார் (காண்க: 1 திமொ 1:3-7; 4:1-8; 6:3-5, 20-21). ஏனெனில் அக்காலத்தில் ஞான உணர்வுக்கொள்கை பரவத்தொடங்கியிருந்தது. உலகம் கெட்டது என்றும், ஒருவர் மீட்புப் பெற வேண்டுமென்றால் மறைவான அறிவு பெறவேண்டும் என்றும், பலவகை உணவுகளைத் தவிர்க்க வேண்டும் என்றும், திருமணம் புரியலாகாது என்றும் இக்கொள்கை கூறியது.  
எபேசு திருச்சபையின் வழிபாடு, நிர்வாகம் ஆகியவற்றைச் செவ்வனே கவனிக்குமாறு திருமுக ஆசிரியர் பணிக்கிறார் (1 திமொ 2:1-15); தகுதியான தலைவர்களை நியமிக்குமாறும் அறிவுரை கூறுகிறார் (1 திமொ 3:1-13; 5:17-25)
# 1 திமொத்தேயு (நூல்)

## சில பகுதிகள்

**1 திமொத்தேயு 1:12-14**  
"எனக்கு வலுவூட்டும் நம் ஆண்டவராகிய இயேசு கிறிஸ்துவுக்கு நன்றி செலுத்துகின்றேன்.  
ஏனெனில் நான் நம்பிக்கைக்குரியவன் என்று கருதி அவர் என்னைத் தம் திருத்தொண்டில் அமர்த்தினார்.  
முன்னர் நான் அவரை பழித்துரைத்தேன்; துன்புறுத்தினேன்; இழிவுபடுத்தினேன்.  
ஆயினும் நம்பிக்கை கொண்டிராத நிலையில் நான் அவ்வாறு நடந்ததால், அவர் எனக்கு இரங்கினார்.  
இயேசு கிறிஸ்துவோடு இணைந்த நிலையில் ஏற்படும் நம்பிக்கையோடும் அன்போடும்
நம் ஆண்டவரின் அருள் அளவின்றிப் பெருகியது."  
**1 திமொத்தேயு 2:4-7**  
"எல்லா மனிதரும் மீட்புப் பெறவும்  
உண்மையை அறிந்துணரவும் வேண்டுமென கடவுள் விரும்புகிறார்.  
ஏனெனில் கடவுள் ஒருவரே.  
கடவுளுக்கும் மனிதருக்கும் இடையே இணைப்பாளரும் ஒருவரே.  
அவரே இயேசு கிறிஸ்து என்னும் மனிதர்.  
அனைவரின் மீட்புக்காக அவர் தம்மையே ஈடாகத் தந்தார்;  
குறித்த காலத்தில் அதற்குச் சான்று பகர்ந்தார்.  
இதற்காகவே நான் நற்செய்தியை அறிவிப்பவனாகவும்  
திருத்தூதனாகவும் விசுவாசத்தையும் உண்மையையும்  
பிற இனத்தாருக்குக் கற்பிக்கும் போதகனாகவும் ஏற்படுத்தப்பட்டேன்.  
நான் சொல்வது உண்மையே; பொய் அல்ல."
# 1 திமொத்தேயு (நூல்)

## உட்பிரிவுகள்

</div>  
| பொருளடக்கம் - பகுதிப் பிரிவு | அதிகாரம் - வசனம் பிரிவு | 1995 திருவிவிலியப் பதிப்பில் பக்க வரிசை |  |
| --- | --- | --- | --- |
| 1. முன்னுரை | 1:1-2 | 392 |  |
| 2. நலமான போதனை | 1:3-20 | 392 - 393 |  |
| 3. வழிபாடு, தலைமைப்பணி பற்றிய
அறிவுரைகள் | 2:1 - 3:16 | 393 - 394 |  |
| 4. திமொத்தேயுவின் பணி பற்றிய
அறிவுரைகள் | 4:1 - 6:19 | 394 - 398 |  |
| 5. இறுதிப் பரிந்துரையும் எச்சரிக்கையும் | 6:20-21 | 398 | } |
# வாகை

**வாகை**, (*Albizia lebbeck*) என்பது பபேசியே குடும்பத்தைச் சேர்ந்த ஒரு மரமாகும். இது இந்தியத் துணைக்கண்டம் மற்றும் மியான்மரை பூர்வீகமாகக் கொண்டது. இம்மரம் பிற வெப்பமண்டல பகுதிகளில் பரவலாகக் காணப்படுகின்றது. இது வாகை இனத்தை சேர்ந்தது.
# வாகை

## விளக்கம்

இது 18 மீ முதல் 30 மீ வரை வளரக் கூடிய மிதமான அல்லது பெரிய வகை மரமாகும். கிளைகள் அகலப்பரந்து ஒரு குடைபோலக் காணப்படும். இது பலத்தண்டுகளையுடையதாகவும் பரந்து வளரக்கூடியதாகவும் உள்ளது. இலைகள் இரட்டைச்சிறகமைப்பையும், அடிக்காம்பு (Rachis) 70-90 மிமி நீளமும், மேற்காம்புகள் (Rachillae) 1 – 5 இணைகளாகவும், 50-70 மிமி நீளமும் காணப்படும். சிற்றிலைகள் 3-11 இணைகளுடனும், நீள்வட்டம் மற்றும் முட்டைப் போன்ற வடிவிலும்,சமச்சீரற்ற நிலையிலும் காணப்படும். இலை தொடக்கத்தில் கரும்பச்சையிலும் இரவு நேரங்களில் மூடிக்கொள்ளும் பண்புடையதாகவும், முதிர்ந்த நிலையில் பழுப்பு நிறத்திலும் காம்புகளுடன் இறுகிய அமைப்பிலும் காணப்படும். இதன் பூக்கள் மெல்லிய ஊசி போன்ற இதழ்களுடன், மேல் நோக்கிய குஞ்சம் போன்றது. இளமஞ்சள்/வெண்நிறம் உடைய கொத்தான மகரந்தத் தாள்களை உள்ளடக்கிய மணமிக்க பூக்களையும், தட்டையான காய்களையும் உடையது. இது இளவேனிற்காலத்தில் (மார்ச்- மே) பூக்கும்.  
இதன் காய்கள் அரை அடிமுதல் ஒரு அடி வரையிலான நீளம் கொண்டவை. காய்கள் தட்டையாக காணப்படும். முதலில் பச்சையாக இருக்கும் காய்கள் முற்றிய பிறகு மஞ்சள் நிறத்திற்கு மாறும். ஒரு கட்டத்தில் மரத்தில் உள்ளை இலைகள் உதிர்ந்து வெறும் காய்களாக காணப்படும். இந்தக் காய்களை அசைத்தால் குலுகிலுப்பை போல ஒலி எழுப்பும்.
# வாகை

## இலக்கியம்

சங்ககாலத்தில் போரில் வெற்றிபெறும் வீரர்களுக்கு வாகை மலர் சூட்டப்பட்டு வெற்றிக் களிப்பை பகிர்ந்ததாக தமிழ் இலக்கியங்களில் குறிப்புகள் உள்ளன. "வெற்றி வாகை சூடினான்" எனும் தொடர் இன்னமும் வழக்கிலுள்ளது. குறிஞ்சிப் பாட்டின் 67 ஆம் அடியில் வாகை மலர் பாடப்பட்டுள்ளது. வாகை என்பதை தூங்கமூஞ்சி மரத்துடன் தற்காலத்தில் தவறுதலாகப் பொருள் கொள்ளப்படுகிறது.
# வாகை

## சிறப்புகள்

- வாகை மலர்ச்சூடுதல் வெற்றிக்களிப்பை உணர்த்தும்.
- வீக்கம், கொப்புளம் வடிதலுக்கு மருந்தாகப் பயன்படுத்தப் படுகிறது.
- இருமல், நுரையிரல் அழற்சி, ஈறழற்சி ஆகியவற்றிற்கு இவை மருந்தாகப் பயன்படுத்தப் பட்டுள்ளது. குறிப்பாக இம்மரப்பட்டையை அழற்சிக்கு மருந்தாகப் பயன்படுத்துகின்றனர்.
- இதன் இலை, பூ, பட்டை, பிசின், வேர், விதை ஆகியன மருத்துவப் பயனுடையனவாக கருதப்படுகின்றது. வாகை வேர் சித்தமருத்துவத்தில் கூறப்பட்டுள்ள பெரும்பஞ்ச மூலங்களுள் ஒன்று.
- தமிழீழத்தின் தேசிய மரமாகும்.
- உறுதிமிக்க இந்த மரம் செக்குகள் மாட்டு வண்டிகள் செய்யவும் பயன்படுத்தப்படுகிறது.
# 1828

ஆண்டு ***1828*** (**MDCCCXXVIII**) ஒரு செவ்வாய்க்கிழமையில் ஆரம்பமான ஒரு கிரிகோரியன் நெட்டாண்டாகும். பழைய ஜூலியன் நாட்காட்டியில் இது ஞாயிற்றுக்கிழமையில் ஆரம்பமானது.
# 1828

## நிகழ்வுகள்

- பெப்ரவரி 22 – பேர்சியாவிடம் இருந்து கிழக்கு ஆர்மீனியாவை உருசியா கைப்பற்றியது.
- ஏப்ரல் 14 - நோவா வெப்ஸ்டர் தனது அகரமுதலியின் முதலாவது பதிவுக்கான காப்புரிமையைப் பெற்றுக் கொண்டார்.
- ஏப்ரல் 26 – பிரேசிலும் டென்மார்க்கும் தூதரக உறவை ஏற்படுத்தின.
- சூன் 3 - சிமோன் பொலிவார் பெரு மீது போரை அறிவித்தார்.
- சூன் 23 – போர்த்துக்கல்: இரண்டாம் மரீயா அரசி தனது மாமன் முதலாம் மிகுவெல் அரசனினால் ஆட்சியில் இருந்து அகற்றப்பட்டார்.
- ஆகத்து 27 – உருகுவேயின் விடுதலையை பிரேசில், அர்ச்செண்டினா நாடுகள் அங்கீகரித்தன. சிமோன் பொலிவார் பெர்ம் கொலம்பியாவின் சர்வாதிகாரியாகத் தன்னை அறிவித்தார்.
- ஆகத்து 27 - உருசியப்படை "அக்கால்சிக்" என்ற இடத்தில் துருக்கியப் படைகளை வென்றது.
- செப்டம்பர் 29 – வர்னா (இன்றைய பல்கேரியாவில்) நகரை உருசிய இராணுவத்தினர் துருக்கியரிடம் இருந்து கைப்பற்றினர்.
# 1828

## தேதி அறியப்படாதவை

- உலகின் முதலாவது மின் விசைப்பொறியை ஆனியோசு ஜெட்லிக் என்பவர் உருவாக்கினார்.
- சப்பானில் கியூசூ நகரில் இடம்பெற்ற சூறாவளியில் 10,000 பேர் இறந்தனர்.
- பிரேசில், ரியோ டி ஜெனய்ரோ நகரில் 32,000 அங்கோலியர்கள் விற்கப்பட்டனர்.
- யாழ்ப்பாணம் நாயன்மார்க்கட்டு மருத்துவமனை ஆரம்பிக்கப்பட்டது.
# 1828

## பிறப்புகள்

- மே 8 - ஹென்றி டியூனாண்ட், செஞ்சிலுவைச் சங்கத்தை நிறுவியவர் (இ. 1910)
# பிரெஸ்ட் சண்டை

**பிரெஸ்ட் சண்டை** (*Battle for Brest*) இரண்டாம் உலகப் போரின் மேற்குப் போர்முனையில் நடந்த ஒரு சண்டை. ஓவர்லார்ட் நடவடிக்கையின் ஒரு பகுதியான இதில் நாசி ஜெர்மனியின் ஆக்கிரமிப்பிலிருந்த பிரான்சின் பிரெஸ்ட் நகரை நேச நாட்டுப் படைகள் தாக்கிக் கைப்பற்றின.  
பிரான்சு மீதான நேசநாட்டுக் கடல்வழி படையெடுப்பு ஜூன் 6, 1944ல் நார்மாண்டிப் பகுதியில் துவங்கியது. இரு மாதங்கள் சண்டைக்குப் பின்னர் ஜெர்மானியப் படைகளை முறியடித்து நேசநாட்டுப் படைகள் பிரான்சின் உட்பகுதியை நோக்கி முன்னேறத் தொடங்கின. இந்த முன்னேற்றத்துக்குத் தேவையான தளவாடங்களைக் கடல்வழியாக பிரான்சில் இறக்குமதி செய்யத் துறைமுகங்கள் தேவைப்பட்டன. இதற்காக நார்மாண்டியின் வடக்கே ஆங்கிலக் கால்வாய் ஓரமாக அமைந்திருந்த பிரெஞ்சு துறைமுக நகரங்களைக் கைப்பற்ற நேச நாட்டுப்படைகள் முயன்றன. அதேபோல தெற்கிலிருந்த பிரெஸ்ட் துறைமுகத்தைக் கைப்பற்றவும் முயன்றன. பிரெஸ்ட் நகரைக் கைப்பற்றினால் அமெரிக்காவிலிருந்து இங்கிலாந்து துறைமுகங்களுக்குச் சரக்குகளை அனுப்பாமல் நேரடியாக அந்நகருக்கு அனுப்பிவிடலாம் என்று நேச நாட்டு உத்தியாளர்கள் நினைத்தனர். இதனால் பிரெஸ்ட் தாக்கப்பட்டது.  
ஆகஸ்ட் 7ம் தேதி அமெரிக்க 8வது கோர் பிரெஸ்ட் நகரை அடைந்து அதனைச் சுற்றி வளைத்தது. பிரெஸ்டின் ஜெர்மானியக் காவல் படைகளில் சிறப்பு வான்குடைப் படைப்பிரிவுகள் இடம் பெற்றிருந்தன. போர் அனுபவம் வாய்ந்த இப்படையினர் அமெரிக்க முற்றுகையை சிறப்பான முறையில் சமாளித்தனர். பிரெஸ்ட் நகரின் பலமான அரண்நிலைகளும், அதன் காவல் படைகளுக்கு ஏராளமான இராணுவ தளவாடங்கள் இருந்தமையும் அமெரிக்கத் தாக்குதல் வெற்றி பெறுவதைத் தடுத்தன. கடுமையான வான்வழி மற்றும் பீரங்கி குண்டுவீச்சுத் தாக்குதல்களினூடே அமெரிக்கப் படைகள் பிரெஸ்ட் நகரைச் சிறிது சிறிதாக தங்கள் கட்டுப்பாட்டில் கொண்டுவந்தன. இரு தரப்பினரும் ஒவ்வொரு தெருவிலும் சண்டையிட்டதால் பிரெஸ்ட் நகரின் பெரும் பகுதி சேதமடைந்தது. ஒன்றரை மாத சண்டைக்குப் பின்னர், செப்டம்பர் 19ம் தேதி பிரெஸ்ட் நகரம் சரணடைந்தது. ஆனால் அதற்குள் துறைமுகத்தை ஜெர்மானியர்கள் தகர்த்து பயனில்லாது செய்து விட்டனர். இதனால் நேச நாட்டுத் தளவாட இறக்குமதிக்கு பிரெஸ்ட் நகரம் பயன்படாது போனது. இதற்குப் பதில் ஆண்ட்வெர்ப் துறைமுகத்தைக் கைப்பற்றி அதனைச் சரக்குப் போக்குவரத்துக்கு நேச நாட்டுப் படைகள் பயன்படுத்தின.
# 1989 இந்தியப் பொதுத் தேர்தல்

இந்தியக் குடியரசின் ஒன்பதாம் **நாடாளுமன்றத் தேர்தல் 1989** ஆம் ஆண்டு நடைபெற்றது. தேர்தலில் வெற்றி பெற்ற உறுப்பினர்களைக் கொண்டு ஒன்பதாவது மக்களவை கட்டமைக்கப்பட்டது. ஆட்சியில் இருந்த இந்திய தேசிய காங்கிரசு தொற்று, எதிர்க்கட்சிக் கூட்டணியான தேசிய முன்னணி வெற்றி பெற்றது. ஜனதா தளத்தின் வி. பி. சிங் பிரதமரானார்
# 1989 இந்தியப் பொதுத் தேர்தல்

## பின்புலம்

- இத்தேர்தலின் போது இந்திய மக்களவையில் 533 தேர்ந்தெடுக்கப்பட்ட உறுப்பினர்களும் நேரடியாக நியமிக்கப்பட்ட இரு ஆங்கிலோ-இந்தியர்களும் இருந்தனர்.  
- முந்தைய தேர்தலில் அன்னை இந்திரா காந்தி அவர்களின் இறப்பினால் மக்களிடையே ஏற்பட்ட அனுதாபம் காரணமாக எளிதாக வென்ற ராஜீவ் காந்தி தனது ஐந்தாண்டு ஆட்சி காலத்தில் நல்லாட்சி செய்து இருந்தாலும் சில திட்டங்களால் மக்களின் கடும் அதிருப்தியை சம்பாரித்திருந்தார்.  
- அன்னை இந்திரா காந்தியின் மரணத்திற்க்கு காரணமாக இருந்த பஞ்சாப் தனிநாடு பிரிவினை போராட்டம் தொடர்ந்து நடந்துவந்தது. இலங்கை இனப்பிரச்சனையின் போது ஈழதமிழற்களுக்கு எதிராக இந்திய இராணுவத்தை கொண்டு பல இடையூருகள் நடத்தியதாலும்.  
- அயோத்தி சிக்கல், போபர்ஸ் ஊழல் போன்ற பிரச்சனைகளால் ராஜீவ் காந்தியின் செயலற்ற ஆளுமையால் காங்கிரசின் செல்வாக்கு நாடு முழுவதும் சரிந்திருந்தது.  
- போபர்ஸ் ஊழல் தொடர்பாக ராஜீவ் காந்தியுடன் ஏற்பட்ட கருத்து வேறுபாட்டால் அவரது காங்கிரசில் இருந்து பதவி விலகிய அமைச்சர் வி. பி. சிங் புதிதாக ஜன மோர்ச்சா என்றொரு கட்சியை உருவாக்கினார்.  
- பின் அது முன்னாள் ஜனதா கட்சியின் வழித்தோன்றல் கட்சிகளுடன் இணைந்து ஜனதா தளம் என்றொரு வலுவான கட்சியாக உருவெடுத்தது.  
- இக்கட்சி காங்கிரஸ் கட்சிக்கு எதிரான பாரதிய ஜனதா கட்சி, தெலுங்கு தேசம், அகாலி தளம், திமுக, அசாம் கன பரிசத், இந்திய கம்யூனிஸ்ட் கட்சி, இந்திய மார்க்சிஸ்ட் கம்யூனிஸ்ட் கட்சி ஆகிய கட்சிகளை ஓரணியில் திரட்டி தேசிய முன்னணி என்றொரு கூட்டணியை உருவாக்கியது.  
- இக்கூட்டணி இத்தேர்தலில் வெற்றி பெற்று ஜனதா தளம் கட்சியில் வி. பி. சிங் இந்தியப் பிரதமரானார்.
# 1989 இந்தியப் பொதுத் தேர்தல்

## முடிவுகள்

மொத்தம் 61.95 % வாக்குகள் பதிவாகின
| காங்கிரசு | 39.53 | 197 |  |
| --- | --- | --- | --- |
| ஜனதா தளம் | 17.79 | 143 |  |
| பாஜக | 11.36 | 85 |  |
| சிபிஎம் | 6.55 | 33 |  |
| சிபிஐ | 2.57 | 12 |  |
| சுயேச்சை | 5.25 | 12 |  |
| அதிமுக | 1.5 | 11 |  |
| அகாலி தளம் (மான்) | 0.77 | 6 |  |
| புரட்சிகர சோசலிசக் கட்சி | 0.62 | 4 |  |
| ஃபார்வார்டு ப்ளாக் | 0.42 | 3 |  |
| ஜம்மு காஷ்மீர் தேசிய மாநாட்டு கட்சி | 0.2 | 3 |  |
| பகுஜன் சமாஜ் கட்சி | 2.07 | 3 |  |
| ஜார்க்கண்ட் முக்தி மோர்ச்சா | 0.34 | 3 |  |
| இந்திய ஒன்றிய முஸ்லிம் லீக் | 0.32 | 2 |  |
| தெலுங்கு தேசம் | 3.29 | 2 |  |
| இந்திய காங்கிரசு (சோசலிசம்) | 0.33 | 1 |  |
| மகாராஷ்டிரவாடி கோமாண்டக் கட்சி | 0.04 | 1 |  |
| சிக்கிம் சங்க்ராம் பரிஷத் | 0.03 | 1 |  |
| இந்து மகாசபா | 0.07 | 1 |  |
| மஜ்லீஸ்-ஈ-இத்தீஹாதுல் முஸ்லீமன் | 0.21 | 1 |  |
| கோர்க்கா தேசிய விடுதலை முன்னணி | 0.14 | 1 |  |
| இந்திய மக்கள் முன்னணி | 0.25 | 1 |  |
| கேரளா காங்கிரசு (மணி) | 0.12 | 1 |  |
| மார்க்சிய ஒருகிணைப்புக் குழு | 0.08 | 1 |  |
| சிவ சேனா | 0.11 | 1 |  |
| மொத்தம் | - | 543 | } |
# 1989 இந்தியப் பொதுத் தேர்தல்

## இவற்றையும் காண்க

- தமிழ்நாட்டில் இந்திய நாடாளுமன்றத் தேர்தல், 1989
# பாரிசின் விடுவிப்பு

**பாரிசின் விடுவிப்பு** (*Liberation of Paris*) இரண்டாம் உலகப் போரின் மேற்குப் போர்முனையில் நடந்த ஒரு சண்டை. ஓவர்லார்ட் நடவடிக்கையின் ஒரு பகுதியான இதில் நாசி ஜெர்மனியின் ஆக்கிரமிப்பிலிருந்த பிரான்சின் தலைநகர் பாரிசை நேச நாட்டுப் படைகள் தாக்கிக் கைப்பற்றின. இது **பாரிசு சண்டை** என்றும் அறியப்படுகிறது.
# பாரிசின் விடுவிப்பு

## பின்புலம்

1940ம் ஆண்டு பிரான்சை நாசி ஜெர்மனி தாக்கிக் கைபற்றியது. அடுத்த நான்காண்டுகள் பிரான்சு ஜெர்மனியின் ஆக்கிரமிப்பில் இருந்தது. இக்காலகட்டத்தில் அங்கு பல உள்நாட்டு எதிர்ப்பு இயக்கங்கள் உருவாகி ஜெர்மானியர்களுக்கு எதிராகப் போராடி வந்தன. ஜூன் 6, 1944ம் தேதி நேச நாட்டுப் படைகள் பிரான்சு மீது கடல் வழியாகப் படையெடுத்தன. இரு மாதங்கள் கடும் சண்டைக்குப் பின்னர் செய்ன் ஆற்றுக்கு மேற்கிலிருந்த ஜெர்மானியப் படைகள் அனைத்தும் முறியடிக்கப்பட்டு, பிரான்சின் பல பகுதிகள் நேச நாட்டு வசமாகின. ஆகஸ்ட் மாதத்தில் ஃபலேசு இடைப்பகுதி சண்டைக்குப் பின்னர், பாரிசைக் கைப்பற்றுவது சாத்தியமானது.  
ஆனால் பாரிசைக் கைப்பற்றுவது குறித்து நேச நாட்டு தளபதிகளுக்குள் கருத்து வேறுபாடு நிலவியது. நேச நாட்டு முதன்மை தளபதி ஐசனாவர் பாரிசை உடனடியாகக் கைப்பற்றுவதற்கு போதுமான இராணுவ காரணங்கள் இல்லையெனக் கருதினார். தளவாடப் பற்றாக்குறையால் பாதிக்கப்பட்டிருந்த நேச நாட்டுப் படைகளுக்கு பாரிசு மீதான தாக்குதல் ஒரு வீண் சுமை என்று கருதினார். பாரிசு விடுவிக்கப்பட்டால், அதன் குடிமக்களின் உணவு மற்றும் பிற தேவைகளைப் பூர்த்தி செய்யும் பொறுப்பு நேச நாட்டுப் படைகளுடையதாகும், இதனால் போர் முயற்சி பெரிதும் பாதிக்கப்படும் என அவர் கருதினார். மேலும் பாரிசு வீழும் பட்சத்தில், அதனைத் தகர்த்து நாசமாக்க இட்லர் தனது பாரிசு படைகளின் தளபதிக்கு உத்தரவிட்டிருந்தார். இக்காரணங்களால் அமெரிக்கர்களும் பிரிட்டானியர்களும் பாரிசைத் தாக்கத் தயங்கினர். அதனைச் சுற்றி வளைத்து விட்டு பிற பகுதிகளைத் தாக்க விரும்பினர்.  
ஆனால் நாடுகடந்த சுதந்திர பிரெஞ்சு அரசாங்கம் மற்றும் படைகளின் தலைவர் ஜெனரல் சார்லஸ் டி கோல் இதனை ஏற்றுக்கொள்ளவில்லை. அரசியல் காரணங்களுக்காகவும், ஒரு பெரும் பரப்புரை வெற்றியினை (propaganda victory) பெறுவதற்காகவும் பாரிசினை உடனுக்குடன் கைப்பற்ற விரும்பினார். பிரெஞ்சு எதிர்ப்புப் படையினருள் கம்யூனிஸ்டுகள், கோலிஸ்டுகள் என பல கோஷ்டிகள் இருந்தன. இவற்றுள் யார் பாரிசை விடுவிக்கிறார்களோ, அவர்களுக்கு பிரெஞ்சு மக்களிடையே செல்வாக்கு அதிகரிக்கும். போருக்குப் பின்னால் ஏற்படப்போகும் பிரெஞ்சு அரசினைக் கட்டுப்படுத்தும் வாய்ப்பும் கிட்டுமென்பதால், பாரிசை விடுவிக்க பிரெஞ்சு எதிர்ப்புப் படைகள் முனைந்தன.
# பாரிசின் விடுவிப்பு

## விடுவிப்பு

இட்லரின் உத்தரவின் பேரில் பாரிசினைத் தகர்க்க அதன் ஜெர்மானிய தளபதி வோன் சோல்டிட்சு முயற்சிகளைத் தொடங்கினார். இதனால் எச்சரிக்கையடைந்த பிரெஞ்சு எதிர்ப்புப் படை, பாரிசினை மீட்கும் நடவடிக்கைகளில் இறங்கியது.
ஆகஸ்ட் 15ம் தேதி பாரிசில் எதிர்ப்பு படைகள் ஒரு முழு வேலை நிறுத்ததைத் தொடங்கின. மூன்று நாட்களுக்குப் பின் இது ஒரு முழுப் புரட்சியாக மாறியது. ஆகஸ்ட் 19ம் தேதி பிரெஞ்சு எதிர்ப்புப் படைகள் பாரிசு நகர் முழுவதும் ஜெர்மானியப் பாதுகாவல் படைகளைத் தாக்கின. பாரிசு நகர வீதிகளில் சாலைத் தடைகள் உருவாக்கப்பட்டன, மரங்கள் வெட்டப்பட்டு சாலைகளின் குறுக்கே இடப்பட்டன. சாலையோர நடைபாதைகள் தோண்டப்பட்டு அக்கற்களைக் கொண்டு சாலைத் தடைகளைப் பலப்படுத்தப் பட்டன. பாரிசில் எதிர்ப்புப் படையினரின் இடைக்கால அரசு அறிவிக்கப்பட்டு, ஜெர்மானியர்களை எதிர்க்க ஆயுதங்களை ஏந்துமாறு பொதுமக்களுக்கு அறைகூவல் விடுக்கப்பட்டது. ஆகஸ்ட் 19ம் தேதி சுவீடியத் தூதரின் உதவியுடன் இரு தரப்பினரும் தற்காலிகப் போர் நிறுத்தத்திற்கு ஒப்புக்கொண்டனர். பாரிசின் முக்கிய கட்டிடங்களும் அரண்நிலைகளும் ஜெர்மானியர் வசமும், எஞ்சிய நகரப் பகுதிகள் எதிர்ப்புப் படைகளின் வசமும் இருந்தன.  
பாரிசு நகரத்தில் மோதல்கள் நிகழ்ந்து கொண்டிருந்த போது நேச நாட்டுப் படைகள் பாரிசை நோக்கி வேகமாக முன்னேறிக் கொண்டிருந்தன. நிதானமாகத் திட்டமிட்டு முன்னேற வேண்டும் என்று அமெரிக்கத் தளபதிகள் கருதினாலும், பிரெஞ்சுத் தளபதிகள் அவர்களது பேச்சைக் கேட்காமல் தன்னிச்சையாக பாரிசு மீதான தாக்குதலைத் தொடங்கின. சுதந்திர பிரெஞ்சுப் படைகளின் 2வது கவச டிவிசன் ஆகஸ்ட் 24ம் தேதி பாரிசு நகரின் எல்லையினை அடைந்தது. மறுநாள் பாரிசின் ஜெர்மானியப் பாதுகாவல் படைகள் சரணடைந்தன. பாரிசிற்கு பெரும் சேதத்தை ஏற்படுத்த இட்லர் இட்டிருந்த ஆணையை வோன் சோல்டிட்சு நிறைவேற்ற மறுத்துவிட்டதால், நகரம் சேதமடையாமல் தப்பியது. நகரினுள் நுழைந்த நேச நாட்டுப் படைகளை பாரிசு மக்கள் பெருமகிழ்ச்சியுடன் வரவேற்றனர். பாரிசின் விடுவிப்பு நேச நாடுகளுக்கு ஒரு பெரும் பரப்புரை வெற்றியாக அமைந்தது. சார்லஸ் டி கோலின் கட்சியினரின் செல்வாக்கை உயர்த்தியதால், போருக்குப் பின்னான அரசினை அமைக்கும் வாய்ப்பு அவர்களுக்குக் கிட்டியது.
# இலங்கை சனாதிபதிப் பதவி வறிதாதல், பதவியிறக்கல் மற்றும் மீள்நிரப்பல்

1978ம் ஆண்டு அரசியலமைப்பில் 7வது அத்தியாயம் 30வது உறுப்புரையின் 1ம் பந்தி பின்வருமாறு கூறுகின்றது. இலங்கைக் குடியரசுக்கு சனாதிபதி ஒருவர் இருத்தல் வேண்டும். அவரே அரசின் தலைவரும் ஆட்சித்துறையினதும், அரசாங்கத்தினதும் தலைவரும் ஆயுதம் தாங்கிய படைகளின் தலைவருமாவார். மக்களால் தெரிவுசெய்யப்பட்ட **இலங்கை சனாதிபதிப் பதவி வெற்றிடமாகக் கூடிய சந்தர்ப்பங்கள்**
அரசியலமைப்பில் 38வது உறுப்புரை 1ம் பந்தியில் குறிப்பிடப்பட்டுள்ளன.
# இலங்கை சனாதிபதிப் பதவி வறிதாதல், பதவியிறக்கல் மற்றும் மீள்நிரப்பல்

## 38வது உறுப்புரை 1ம் பந்தி

**அ** பதவிக்காலத்தில் இறத்தல்,  
**ஆ** தன் கைப்பட இராஜிநாமாவை சபாநாயகருக்கு சமர்ப்பித்தல்,  
**இ** இலங்கைப் பிரஜை என்ற அந்தஸ்தை இழத்தல்,  
**ஈ** பதவிக்காலம் தொடங்கி ஒரு மாதத்திற்குள் பதவி ஏற்காதுவிடல்,  
**உ** 38 (2) ல் ஏதேனும் குற்றச்சாட்டின்படி பதவி நீக்கம் செய்யப்பட்டால்,  
**ஊ**130 (அ) உறுப்புரைப்படி சனாதிபதியின் தெரிவு பிழையானது என உயர்நீதிமன்றம் தீர்ப்பு வழங்கினால்,  
மேற்குறித்த நிலைகளில் சனாதிபதிப் பதவி வெற்றிடமாகும்.
# இலங்கை சனாதிபதிப் பதவி வறிதாதல், பதவியிறக்கல் மற்றும் மீள்நிரப்பல்

## இலங்கை சனாதிபதிக்கு எதிராக குற்றப்பிரேரணை

சனாதிபதிக்கெதிராகக் குற்றப்பிரேரணை ஒன்றினை நாடாளுமன்றத்தில் கொண்டுவந்து சனாதிபதியைப் பதவி நீக்கம் செய்யும் வழி முறைகளைப் பற்றி அரசியலமைப்பில் 38 (2) ம் உறுப்புரையின்படி விளக்கப்பட்டுள்ளது.  
38(2)அ - நாடாளுமன்ற உறுப்பினர் எவரும் சபாநாயகருக்கு முகவரியிட்டனுப்பும் கடிதத்தின் மூலம் மனப் பலவீனம் அல்லது உடற் பலவீனம் காரணமாக அவரது (சனாதிபதியின்) பதவிக்குரிய பணிகளை நிறைவேற்றுவதற்கு நிரந்தரமாக இயலாதுள்ளார் எனச் சார்த்துகின்ற அல்லது சனாதிபதி பின்வருவனவற்றைப் புரிந்ததற்குக் குற்றவாளியாக உள்ளாரெனச் சார்த்துகின்ற தீர்மானம் பற்றி அறிவித்தல் ஒன்றைக் கொடுக்கலாம்.  
1. அரசியலமைப்பினை வேண்டுமென்றே மீறிய குற்றம்  
2. தேசத்துரோகம் புரிந்த குற்றம்  
3. இலஞ்சம் பெற்ற குற்றம்  
4. தமது பதவிக்குரிய அதிகாரங்களைத் தூர்ப்பிரயோகம் செய்தமையை உள்ளடக்கிய துர்நடத்தைக்கான அல்லது ஊழலுக்கான குற்றம்  
5. அல்லது ஒழுக்கக்கேட்டை உற்படுத்தும் ஏதேனும் சட்டத்தி;ன் கீழான ஏதேனும் தவறு.  
::மேற்படி குற்றச்சாட்டுகள் தொடர்பாக விசாரணை நடாத்தும் படி உயர்நீதிமன்றத்தைக் கோர நாடாளுமன்ற உறுப்பினர்களால் முடியும்.
# இலங்கை சனாதிபதிப் பதவி வறிதாதல், பதவியிறக்கல் மற்றும் மீள்நிரப்பல்

## குற்றப் பிரேரணையை கொண்டுவரும் வழிமுறை

- மேற்படி சந்தர்ப்பத்தில் குறித்த குற்றச்சாட்டுக்கள் எழுத்து மூலம் குறிக்கப்பட்டு நாடாளுமன்ற அங்கத்தவர்களுள் 2 / 3 குறையாதோர் கையொப்பத்துடன் சபாநாயகருக்கு சமர்ப்பிக்கலாம்.
- இக்கையொப்பம் 2 / 3 க்கு குறைவாக இருப்பின் குறித்த குற்றப் பிரேரணையை சபாநாயகரால் மறுக்கவும் முடியும்.
- இருப்பினும் குறித்த பிரேரணைக்குப் நாடாளுமன்ற அங்கத்தவர்களுள் 1 / 2 பாதிப் பங்கினருக்கு மேல் கையொப்பமிடப்பட்டிருப்பின், நியாயங்கள் காணப்படுமிடத்து உயர்நீதிமன்ற விசாரணைக்கு உட்படுத்தப்பட வேண்டும் என சபாநாயகர் திருப்திப்பட்டு நாடாளுமன்றத்தில் 2 / 3 பெரும்பான்மையைப் பெற முடியுமென கருதினால் குறித்த பிரேரணையை நாடாளுமன்ற நிகழ்ச்சி நிரலில் சபாநாயகரால் சேர்க்க முடியும்.
# இலங்கை சனாதிபதிப் பதவி வறிதாதல், பதவியிறக்கல் மற்றும் மீள்நிரப்பல்

## பிரேரணை சபாநாயகரால் ஏற்றுக்கொள்ளப்படுமிடத்து

குறித்த நம்பிக்கையில்லா பிரேரணையை சபாநாயகர் ஏற்றுக்கொண்டால் 3 படிமுறைகள் மேற்கொள்ளப்படல் வேண்டும்.
:: 1. குறித்த பிரேரணை நாடாளுமன்ற விவாதத்திற்கு எடுத்துக்கொள்ளப்படும். விவாத முடிவில் நடாத்தப்படும் வாக்கெடுப்பில் சமுகமளிக்காத உறுப்பினர் எண்ணிக்கை உட்பட 2 / 3 பெரும்பான்மை வாக்குகள் பெறப்படின் மேற்குறித்த பிரேரணை குறித்து விசாரணையை மேற்கொள்ளும்படி உயர்நீதிமன்றத்திடம் சமர்ப்பிக்கப்படும்.  
::2. உயர்நீதிமன்றம் குறித்த பிரேரணையை விசாரணைக்கு எடுத்துக்கொள்ளும். இவ்விடத்தில் தான் குற்றவாளி அல்ல என நிரூபிக்கவும், தம்மீது சுமத்தப்பட்டுள்ள குற்றச்சாட்டுக்கள் பொய்யானவை என நிரூபிக்கவும் சனாதிபதியால் அல்லது அவரின் சட்டத்தரணியால் சாட்சியமளிக்க யாப்பில் இடம் வழங்கப்பட்டுள்ளது. (129 (2) உறுப்புரைப்படி இந்த விசாரணை இரண்டு மாதங்களுக்குள் நிறைவு செய்யப்படல் வேண்டும்.)  
::3. சனாதிபதியால் மனப்பலவீனம் அல்லது உடற் பலவீனம் காரணமாக அவரது பதவியைத் தொடர்ந்தும் வகிக்க முடியதென, அல்லது தெரிவிக்கப்பட்டுள்ள குற்றச்சாட்டுக்கள் உண்மையானவை என உயர்நீதிமன்றம் சபாநாயகருக்கு அறிக்கை (தீர்ப்பு) சமர்ப்பிக்கப்படும் இடத்து மீண்டும் நாடாளுமன்றத்தில் சமுகமளிக்காத உறுப்பினர் உட்பட 2 / 3 பெரும்பான்மை வாக்குகளைப் பெற்று சனாதிபதியைப் பதவி நீக்கம் செய்யலாம்.
# இலங்கை சனாதிபதிப் பதவி வறிதாதல், பதவியிறக்கல் மற்றும் மீள்நிரப்பல்

## இலங்கை வரலாற்றில்

இலங்கையின் அரசியல் வரலாற்றில் முதற்தடவையாக 1991ம் ஆண்டில் இலங்கையின் இரண்டாவது நிறைவேற்று அதிகாரமிக்க சனாதிபதி ரணசிங்க பிரேமதாசவுக்கு எதிராக குற்றப்பிரேரணை ஒன்று கொண்டு வரையப்பட்டது.  
இக்குற்றப் பிரேரணையில் 116 நாடாளுமன்ற உறுப்பினர்கள் (அரை வாசிக்கு மேல்) கையொப்பமிட்டிருந்தனர் என கூறப்படுகின்றது. சபாநாயகரினால் ஆரம்பத்தில் அக்குற்றப்பிரேரணை ஏற்றுக்கொள்ளப்பட்டபோதிலும் பின்னர் கையொப்பமிட்டுள்ள உறுப்பினர்களின் கையொப்பங்கள் பிழையானது என காரணம் காட்டப்பட்டதினால் உரிய குற்றப் பிரேரணை நாடாளுமன்ற விவாதத்திற்கு எடுத்துக் கொள்ளப்படவில்லை.